કચ્છમાં વરસાદનું પ્રમાણ હંમેશાં અનિયમિત રહ્યું છે. વરસાદ આવે ત્યારે પ્રમાણમાં સારો પડે, નહીં તો દુષ્કાળનાં દ્વાર ખટખટાવે. આવી સ્થિતિમાં પણ કચ્છનો ખેડૂત નવા પાક ઉગાવવાના પ્રયત્ન કરવાનું ચૂકતો નથી. પહેલા કચ્છમાં ખારેક છૂટીછવાઈ ઊગતી હતી. ખેડૂતોએ ઇરાકની બારહી ખારેક પકવવી શરૃ કરી ને તેનો સ્વાદ વિદેશીઓને પણ લાગ્યો, તેની મોટા પાયે નિકાસ થવા લાગી. તેવી જ રીતે કચ્છી દાડમ, કચ્છની કેસર કેરીની ખ્યાતિ દેશ-વિદેશમાં ફેલાઈ. અહીંના ખેડૂતો ડ્રેગન ફ્રૂટ જેવાં વિદેશી ફળોની યશસ્વી ખેતી કરે છે. ગોવાની પથરાળ જમીન, ખૂબ વરસાદ અને ખૂબ ગરમી હોય તેવા પ્રદેશમાં થતાં કાજુનો પાક લેવાનો પ્રયત્ન પણ થયો છે. હવે કચ્છના ખેડૂતો અમેરિકન કેસર અને કાશ્મીરી કેસરના પાકના પ્રયોગો કરી રહ્યા છે.